REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/421-13

12. novembar 2013. godine

B e o g r a d

INFORMACIJA

O JAVNOM SLUŠANjU NA TEMU ,, DIGITALIZACIJA-RACIONALNO KORIŠĆENjE FREKVENCIJSKOG SPEKTRA“

Odbor za prostorno planiranje, saobraćaj, infrastrukturu i telekomunikacije Narodne skupštine održao je 12. novembra 2013. godine drugo Javno slušanje na temu „Digitalizacija-Racionalno korišćenje frekvencijskog spektra“, na osnovu Odluke Odbora 13 broj 06-2/421-13 od 29. oktobra 2013. godine.

Javnom slušanju je predsedavao Dejan Radenković, predsednik Odbora za prostorno planiranje, saobraćaj, infrastrukturu i telekomunikacije.

Javnom slušanju su prisustvovali narodni poslanici: Zoran Anđelković, Zoran Bojanić, Milan Kovačević, Vladimir Marinković, Ljuban Panić, Rajko Stevanović; iz Ministarstva spoljne i unutrašnje trgovine i telekomunikacija:Stefan Lazarević, državni sekretar, prof.dr Irini Reljin, specijalni savetnik ministra, Katarina Tomić, Sanja Grčić, Marija Kerkez, Nikola Stojadinović, Milena Jocić Tanasković, Jelena Međo i Jelena Olofson, savetnici; iz Ministarstva kulture i informisanja Saša Mirković, pomoćnik ministra i Gordana Predić, državni sekretar; iz Ministarstva saobraćaja Vesna Radojević i Maja Šćekić, savetnici; iz Republičke agencije za elektronske komunikacije (Ratel): prof. dr Jovan Radunović, predsednik Upravnog odbora, dr Milan Janković, direktor, dr Mirjana Arsekić Kraković, pomoćnik direktora i dr Vladica Tintor, pomoćnik direktora; JP Emisiona tehnika i veze Dejan Šmigić, direktor; RRA Miloš Rajković, član Saveta i Rajka Galin Ćerpić, pomoćnik direktora; Uprava za digitalnu agendu Savo Savić, pomoćnik direktora; Delegacija EU u Republici Srbiji Svetlana Đukić; JP EDB Ljubica Barbulj, direktor Direkcije za informatiku i telekomunikacije i Sanja Jovanović, rukovodilac Službe za telekomunikacije; Radio RTS Zorana Bojičić, direktor tehnike; Telekom Srbija a.d. Filip Banković, direktor za mrežu, i Slobodan Terzić; Telenor d.o.o. Goran Vasić, direktor, Danijel Šušnjar i Jasmina Vignjević; VIP mobile d.o.o. Dejan Kastelic, direktor Službe za tehniku i Nenad Željković; SBB Dragica Pilipović, direktor; ORION Telekom Slobodan Đinović, direktor, i iz UNDP Irma Lutovac.

U uvodom izlaganju Stefan Lazarević, državni sekretar u Ministarstvu spoljne i unutrašnje trgovine i telekomunikacija, je naglasio da razvoj informaciono-komunikacionih tehnologija ima veliki uticaj ne samo na razvoj ekonomije, već i na razvoj društva u celini i da je ulaganje u informaciono-komunikacione tehnologije nešto što je veliki broj država prepoznao kao prioritet za izlazak iz krize. Udeo telekomunikacija u BDP Republike Srbije je oko 5,5% . Ove godine, u odnosu na prošlu godinu, broj ljudi koji je kupovao robu ili usluge putem interneta porastao je za oko 300 hiljada, a oko 56% domaćinstava ima pristup internetu. Međutim, iako smo po podacima na nivou država iz regiona i dalje smo ispod proseka država EU.

Ministarstvo je za naredni period definisalo tri načina delovanja:

* da se ožive zakočeni ili loše postavljeni projekti, kao što je prelazak sa analognog na digitalno emitovanje televizijskog signala;
* da se pokrenu zanemareni i zapušteni projekti, koji definišu usmerenje razvoja telekomunikacija u Srbiji, na osnovu zaključaka Vlade, a nisu realizovani, i
* da se nastavi sve ono što je rađeno u prethodnom periodu, kao što su razni programi za promociju primene informaciono-komunikacionih tehnologija u nastavne svrhe, kao što je Projekat zaštite dece na internetu – ,,Klikni bezbedno“.

Minstarstvo je definisalo pet prioriteta, kada je reč o razvoju informaciono-komunikacionih tehnologija: infrastruktura, elektronska uprava, edukacija, zapošljavanje i cyber security.

Dobra infrastruktura je preduslov za razvoj komunikacija u modernom društvu elektronske uprave i za razvoj raznih servisa, koji su neophodni privredi i građanima. Cilj je da se u organima državne uprave prvo popiše postojeća infrastruktura, zatim da se predloži najbolji model konsolidacije te infrastrukture i da se polako krene u transfer tehnologija. Definisanje nacionalne širokopojasne mreže podrazumeva, pre svega, konsolidaciju telekomunikacione infrastrukture Pošte Srbije, Elektroprivrede Srbije i Telekoma Srbije, ali i delova infrastrukture, koju su pojedini organi razvijali za svoje potrebe. Konsolidacijom bi mogla da se napravi mnogo efikasnija telekomunikaciona infrastruktura.

Završetak procesa digitalizacije televizijskog signala je međunarodno preuzeta obaveza. U poslednjih godinu dana uložen je veliki napor Ministarstva, Republičke agencije za elektronske telekomunikacije i JP „Emisiona tehnika i veze“, za uspešan završetak ovog procesa. Otklonjeni su svi tehnički problemi, proširena je inicijalna mreža kojom upravlja JP „Emisiona tehnika i veze“, a to znači da će se digitalnim signalom pokriti oko 75% teritorije naše države i da će sva oprema, koju smo dobili kroz sredstva EU, biti stavljena u pogon. Nakon toga potrebno je definisanje medijskih strategija, odnosno definisanje zakona iz domena medija, što spada u nadležnost Ministarstva kulture.

Glavni izazov u završetku procesa digitalizacije jeste obezbeđivanje neophodnih finansijskih sredstava. Međutim, digitalizacija nije trošak, jer nakon završetka procesa digitalizacije doći će do oslobađanja dela radio-frekvencijskog spektra, tzv. digitalne dividende, koja će se dati na korišćenje putem javnog tendera mobilnim operatorima, odnosno telekomunikacionim operatorima. Na taj način će država dobiti direktni priliv u budžet, koji će biti značajno veći od ukupnog utroška sredstava za završetak procesa digitalizacije. Republička agenciji za elektronske komunikacije treba da definiše dalje neophodne korake za primenu principa tehnološke neutralnosti, kako bi se omogućilo uvođenje novih tehnologija, kao što su 4G tehnologije. Do kraja godine predstoji usvajanje izmena Zakona o elektronskim komunikacijama i Zakona o poštanskim uslugama, čiji je cilj spajanje dva regulatorna tela: Republičke agencije za elektronske komunikacije i Republičke agencije za poštanske usluge.

U pogledu dosad postignutih rezultata ukazano je na usvojen Plan namene radio-frekvencijskog spektra, koji predviđa da će se digitalna dividenda koristiti nakon završetka procesa digitalizacije za razvoj mobilnog široko-pojasnog interneta, i na usvojen Pravilnik o tehničkim i drugim zahtevima pri izgradnji stambenih i poslovnih objekata. Takođe, usvojeni su akcioni planovi za razvoj elektronskih komunikacija i akcioni plan za realizaciju procesa digitalizacije.

Posebno je naglašeno da je edukacija bitna stvar u razvoju informaciono-komunikacionih tehnologija i da imamo veoma dobre kadrove i univerzitete, kada su u pitanju tehničke nauke. Međutim, potrebno je razmišljati i o budućnosti, kako da broj kadrova u IT sektoru povećamo, da budemo konkurentni i da primenimo znanja. U tom smislu neophodna je saradnja sa Ministarstvom prosvete, nauke i tehnološkog razvoja da bi se realizovali neki projekti, kao što je stvaranje uslova za prekvalifikaciju nezaposlenih, koji imaju sklonosti ka IT tehnologijama. Razvoj informaciono-komunikacionih tehnologija utiče na porast BDP, na modernizaciju naše ekonomije i podstiče otvaranje novih radnih mesta. Ujedno je ukazano na potrebu otvaranja tehnološkog parka na Zvezdari.

Syber security je tema o kojoj se u našoj državi, nije u poslednjih nekoliko godina dovoljno govorilo. Međutim, ključna aktivnost Ministarstva u narednom periodu je izrada strategije i donošenje zakona o informacionoj bezbednosti, a predstoji i izrada cyber odbrane. Ministarstvo je u ovoj oblasti nastavilo sa realizacijom projekta „Klikni bezbedno“, koji se pre svega bazira na zaštiti dece na internetu. Takođe, sa Fondom B92 i MUP potpisan je zajednički projekat, koji je finansiran od strane EU, „Safer internet centar“, koji bi trebalo da doprinese još boljoj zaštiti naših građana na internetu. Ključni partneri u ovoj oblasti su Ministarstvo odbrane i Ministarstvo unutrašnjih poslova, koji su u poslednjih nekoliko meseci preduzeli značajne korake ka daljem unapređenju ovih pitanja. Izlaganje je završeno konstatacijom da je internet definitivno nešto što može da ubrza i podstakne razvoj naše privrede. Međutim, da bismo iskoristili potencijal koji internet donosi sa sobom, moramo da menjamo pravila funkcionisanja.

Prof. dr Irini Reljin, specijalni savetnik u Ministarstvu spoljne i unutrašnje trgovine i telekomunikacija, u izlaganju je naglasila da je proširenje radio-frekvencijskog spektra dinamičan proces i da je neophodno efikasno upravljanje ovim resursom. Za upravljanje spektrom, pored Ministarstva i odgovarajuće regulatorne agencije, značajne su i međunarodne organizacije: Međunarodna unija za telekomunikacije i Evropska komisija za poštu i telekomunikacije. Upravljanje spektrom može da se vrši administrativnim putem, kada se dodeljuju frekvencije korisnicima na bazi interesa celokupnog društva, potreba operatora i sl. Tržišno, kada se opsezi dodeljuju na bazi sprovedenih nadmetanja, pokazalo se da je ovo jedan od najefikasnijih načina korišćenja spektra, i slobodno korišćenje za neke frekvencijske opsege u kojima rade uređaji koji neće ometati jedni druge, a koji su potrebni za dobrobit čitavog društva, kao što su implantati.

Spektar je promenljiv i potrebno je da znamo kako bi trebalo da izgleda za pet ili deset godina, ali i za period iza toga. Svaka služba ima svoju digitalnu dividendu, i ako se prihvati neka nova efikasnija tehnologija, ne treba zauzimati novi spektar, a stari zadržavati. Neophodno je da postoji kontinuitet i da se digitalna dividenda pravilno koristi, makar u okviru službi koje napuštaju stare tehnologije. Radio-difuzni servisi i javni mobilni sistemi trenutno doživljavaju najviše promena.

U narednom periodu je potrebno izvršiti pregled stanja spektra, utvrditi koje su najefikasnije metode korišćenja spektra i zatim razmotriti alate, kao što su procena spektra, tarifiranje, uvesti nove savremene metode tarifiranja i naravno trgovinu spektrom. Potrebno je primeniti efikasne tehnologije za prenos i kompresiju signala DVB-T2, MP 4 tehnologije, odnosno herc tehnologije. Zatim, treba izabrati tip mreže, arhitekturu mreže i primeniti princip tehnološke neutralnosti, koji primenom novih tehnoloških rešenja nudi više servisa u istom frekvencijskom opsegu. S obzirom da je spektar dobro ove države, potrebno je omogućiti trgovinu spektrom, ali treba voditi računa na koji način se to vrši. Ključna uloga efikasnog upravljanja radio frekvencijskim spektrom je da se maksimizira dobit, koju celokupno društvo može da ostvari, na osnovu tržišno zasnovanog modela, koji će korisnicima dati više slobode u donošenju odluka o korišćenju spektra, i naravno moraju se odrediti opsezi za fleksibilnu namenu i opsezi za harmonizovanu namenu.

Prof. dr Milan Janković, direktor Ratel, govorio je o budućnosti širokopojasnih servisa u Republici Srbiji, kao posledici prelaska sa analognog na digitalno emitovanje TV programa. Posebno je naglašeno da je Republika Srbija član Međunarodne unije za telekomunikacije, da smo prepoznali značaj telekomunikacija i da su naši propisi, regulativa i aktivnosti u skladu sa dokumentima koje donosi ova međunarodna unija.

Na konferenciji o radiokomunikacijama za region Evrope i Severne Amerike 2006. godine Republika Srbija je dobila veći broj pokrivanja, tj. dva pokrivanja u VHF području na 11. i 12. kanalu za ovaj standard radija. Prelazak sa analognog na digitalno emitovanje omogućava da se kroz jedan frekvencijski blok u TD mogu propustiti šest do osam stereo programa, što znači 12 do 16 radijskih programa sa nacionalnom pokrivenošću. Prelazni period sa analognog na digitalno emitovanje TV programa je do 17. juna 2015. godine. U Republici Srbiji je postojao manjak slobodnih frekvencija da bi se digitalizacija uopšte i započela, međutim, zahvaljujući EU uspeli smo da dobijemo i da realizujemo jednu inicijalnu mrežu, sa 15 predajnika, koja omogućava veće i efikasnije iskorišćenje spektra.

Širokopojasni servisi su važni, pre svega zbog prihoda ovog sektora, koji iznosi oko 5% BDP, ali i zbog investicija. Povećanje širokopojasnih servisa za 10%, prema podacima Svetske banke i Međunarodne unije za telekomunikacije, utiče na povećanje bruto-nacionalnog dohotka za otprilike 1,3%. Zaposlenost se povećava za 2% - 3%, produktivnost 5% - 10%, a smanjenje negativnih emisija ugljen-dioksida za oko 5%. Istotovremeno se stimuliše inovativnost i na određen način otvara mogućnost za razvoj sektora u celini.

Na kraju izlaganja ukazano je da Ratel pored upravljanja spektrom ima vrlo važnu ulogu u kontroli spektra u skladu sa zakonom i sa adekvatnom mernom opremom u koju se ulaže od osnivanja

Dejan Šmigić, v.d. direktor JP „Emisiona tehnika i veze“ je informisao prisutne o ulozi JP „Emisiona tehnika i veze“ u procesu digitalizacije. Osnovni zadatak ovog preduzeća je da, pored održavanja analognog sistema za emitovanje, do njegovog potpunog isključenja i zamene digitalnim sistemom, osmisli, projektuje i izvede novu mrežu za digitalno emitovanje na teritoriji Srbije, postavi je u funkciju i na taj način stvori sve neophodne preduslove da se prevaziđeni sistem analognog emitovanja zameni novim digitalnim sistemom emitovanja TV signala, što bi bilo u skladu sa međunarodnim obavezama koje je Srbija prihvatila 2006. godine na Ženevskoj konferenciji ITU. JP „Emisiona tehnika i veze“ je tokom 2013. godine izradilo idejni projekat za plan pokrivanja, koji je poslužio kao osnov za izradu studije opravdanosti, koja je po Zakonu o planiranju i izgradnji neophodna za sve vrste ovakvih projekata. Paralelno je urađena i implementacija plana kroz izradu plana mreže, sa specifikacijom opreme, koja je potrebna da bi se mreža izvela na teren i stavila u funkciju. JP „Emisiona tehnika i veze“ nastavlja da obavlja i rekonstruiše infrastrukturne lokacije, koje su neophodne za prihvat i instaliranje opreme i tehnike.

Digitalizacijom će biti obezbeđeni uslovi za emitovanje većeg broja programa. Pokrivenost TV signalom će biti mnogo veća, kvalitet slike i tona će biti mnogo bolji uz mogućnost dodatnih aplikacija. Prelaskom sa analognog na digitalno emitovanje biće otvoren prostor za nove servise, kao što su nove generacije mobilne telefonije i mobilni internet. Prelazak na digitalnu televiziju jeste proces isključivanja analognog televizijskog signala u Srbiji i njegova zamena novim digitalnim TV signalom.

Evropska unija je prihvatila da svojim sredstvima iz pretpristupnih fondova finansira deo ovog velikog projekta sa 8,5 miliona evra. JP „Emisiona tehnika i veze“ je, posle nabavke i isporuke opreme koja je nabavljena, uspešno instaliralo opremu na svojim lokacijama. Sva nabavljena oprema iz ovog IPA projekta će biti u funkciji digitalizacije, odnosno u funkciji proširenja tzv. inicijalne mreže.

U narednom periodu Vlada može da započne kampanju i promociju digitalizacije na jednom višem nivou. Tržište tehničke opreme u Srbiji moći će da se okrene upodobljavanju ponude adekvatnih prijemnika, kako bi građani Srbije imali dovoljno vremena da se pripreme za prelazak na digitalni prijem. Budući operateri digitalne mreže, moći će konačno i na terenu da finalno podese i isprave eventualne propuste u pokrivanju teritorije, ali ovog puta na kvalitetnim kanalima i u punoj snazi emitovanja. Za same emitere je značajno da imaju više tehničkih mogućnosti da kvalitetnije i efikasnije emituju svoj program, i da blagovremeno upodobljavaju svoju studijsku i svaku drugu tehniku novim standardima.

U diskusiji koja je usledila, Zorana Bojčić, direktor tehnike Radio Beograda, je uputila sledeća pitanja: Da li je ostao standard DAB +, kao što je u Strategiji? Da li je oformljena radna grupa, koja se time bavi i da li postoje vremenski okviri, koji se tiču digitalizacije radijskih programa Republike Srbije? Da li se razmišljalo o DRM standardu, koji je svetski standard za digitalizaciju što se tiče srednje talasnih predajnika ili možda i DRM+ za FM predajnike? Da li će „DVB-T2 lite“ standard ući u neke zakonske okvire što se tiče Ministarstva ili će biti prepušteno operaterima, odnosno operatorima da oni to definišu?

Prof dr Irini Reljin je odgovorila da kada je reč o digitalizaciji radija, ima odluka koje će se doneti 2015. godine, kao što je slučaj sa standardom koji je 2006. godine specificiran kao DAB +. Standard DRM i DRM +, koji inače, za razliku od DAB i DAB +, jedan drugog ne isključuju, nego se nadovezuju po frekvencijskom opsegu, čini se da je realno uvesti, kao relativno dobar standard, jer pokriva srednje talasno područje. U specifikacijama za „seto boksove“ ostavljeno je sve ono što pogoduje „DVB-T2 lite“ standardu, zato što je on moguć ne samo za radio, nego i za neke druge mogućnosti.

Jasmina Vignjević iz kompanije Telenor je naglasila da je za naredne aktivnosti neophodna podrška Ministarstva prema nekim drugim ministarstvima, koja imaju veoma veliki uticaj na elektronske komunikacije. Posebno je istakla, da je važno kako će izgradnja telekomunikacione strukture biti definisana u novom zakonu o planiranju i izgradnji, zatim, kako će novi zakon o zaštiti potrošača regulisati ovu oblast i na kraju potrebna je i adekvatna finansijska regulativa.

Drugi deo javnog slušanja započeo je izlaganjem Save Savića, pomoćnika direktora Uprave za digitalnu agendu, koji je govorio o primeni i korišćenju informaciono-komunikacionih tehnologija i servisa. Uprava za digitalnu agendu je organ u sastavu Ministarstva spoljne i unutrašnje trgovine i telekomunikacija. Nadležnost Uprave je sprovođenje strategije u oblasti informacionog društva, elektronskih komunikacija, primene interneta i informatike, pružanja informacionih usluga, istraživanja, razvoj, razvoja i funkcionisanja informaciono-komunikacionih sistema državnih organa i razvoja i funkcionisanja informaciono-komunikacione infrastrukture. Digitalna agenda Srbije obuhvata Strategiju razvoja elektronskih komunikacija od 2010. do 2020. godine i Strategiju razvoja informacionog društva od 2010. do 2020. godine. Strategija predstavlja pragmatičan skup neophodnih mera, koje će Republici Srbiji obezbediti povoljniju poziciju u globalnoj ekonomiji. Strategija definiše mere kojima će se omogućiti primena novih tehnologija, obezbediti dostupnost infrastrukture elektronskih komunikacija i samim tim proširiti skup usluga koje se mogu naći u ponudi korisnicima. Internet tehnologije predstavljaju najefikasniju podršku u razvoju informacionog društva, kao i nezamenljiv faktor ekonomskog rasta i napretka jedne zemlje. Kako bi se u potpunosti iskoristio potencijal svih servisa koji pružaju nove digitalne tehnologije u raznim oblastima – trgovina, bankarstvo, zdravstvena zaštita, obrazovanje u državnoj upravi, neophodno je svim poslovnim subjektima, ali i svim građanima, obezbediti pristup telekomunikacionoj infrastrukturi, a naročito pristup širokopojasnom internetu.

Ukazano je na pozitivan trend rasta broja korisnika u 2012. godini i povećanje ukupnih prihoda od pružanja internet usluga, tj. rasta tržišta interneta, što je od strateškog značaja za dalji razvoj elektronskih komunikacija. Istaknuto je da Portal elektronske uprave trenutno nudi više od 500 servisa i uključuje više od 150 različitih institucija. Razvoj elektronske uprave omogućava svim građanima i privrednim subjektima Republike Srbije da poslove pred organima vlasti završavaju jednostavnije, brže i jeftinije. U pogledu obrazovanja, istaknuta je neophodnost integrisanja informaciono-komunikacionih tehnologija u sve aspekte obrazovnog procesa, a sa ciljem efektivnijeg i efikasnijeg obrazovanja.

U martu 2010. godine Evropska komisija predložila je Strategiju ,,Evropa 2020“ za oživljavanje ekonomije Evropske unije. Jedna od najvažnijih inicijativa u Strategiji je digitalna agenda Evrope, koja je usvojena u maju 2010. godine. Od širokopojasnog pristupa internetu se očekuje da doprinese uspehu evropske ekonomije. Procena je, da je sve postojeće servise, kao i servise koji će se pojaviti u budućnosti, moguće ostvariti izgradnjom potpuno optičkih mreža do krajnjih korisnika. U svrhu smanjivanja digitalnog jaza između regije Republike Srbije, kao i unutar samih opština, potrebno je podsticati ulaganje u širokopojasnu infrastrukturu nezavisno od pristupne tehnologije, sa posebnim naglaskom na slabo razvijene opštine.

Filip Banković, izvršni direktor u Telekom Srbija a.d., govorio je o LTE tehnologiji u mobilnim mrežama i s tim u vezi o raspolaganju frekvencijskim resursima. Naglašeno je da LTE tehnologija predstavalja tehnologiju, koja od svih mobilnih tehnologija beleži najbržu i najveću ekspanziju i da se u narednoj godini može očekivati daleko veći broj mobilnih operatera, koji će je primenjivati. Ona ima bolje pokrivanje u nižim frekvencijama, pa su u tom smislu potrebna manja ulaganja od strane operatera. LTE je tehnologija koja apsolutno obezbeđuje ono što moderan i savremen korisnik mobilnog interneta zahteva. Međutim, potrebno je njeno zaokružavanje, jer još uvek nije u potpunosti dovršena sa stanovišta nekih drugih aspekata mobilnih mreža. Prema njegovom mišljenju, u budućnosti se može očekivati da tehnološki sve evoluira u jedan ekosistem svih mreža, nezavisno od prisutnih tehnologija, koji će korisnicima, koje ne zanima kojom tehnologijom pristupaju, obezbediti sjajno i praktično nepromenjeno korisničko iskustvo stvaranjem okeana interneta.

Goran Vasić, izvršni direktor u Telenor d.o.o., u uvodnom delu je informisao prisutne da kompanija posluje na trinaest tržišta i da je prisutna na dva kontinenta (Evropa i Azija). Zatim, da Telenor ima oko 160 miliona konsolidovanih pretplatnika, a kroz Vimplkom grupu još nekih 200 miliona, i da zapošljava ukupno 32.000 ljudi, od toga u Srbiji oko 1.200 ljudi. U celokupnoj grupi najveći prihodi dolaze iz Azije, a u Evropi 24% prihoda dolazi samo iz Norveške, što znači da je u Norveškoj potencijal telekomunikacionog tržišta do maksimuma iskorišćen.

Kada je reč o efikasnom korišćenju spektra, ukazano je da su tri osnovna principa izuzetno bitna. Prvo, da se delovi spektra koji nisu iskorišćeni u ovom trenutku, a vezani su za mobilne telekomunikacije, što pre raspodele. Zatim, fleksibilno korišćenje spektra, što podrazumeva pre svega implementaciju tehnološke neutralnosti i da upotreba spektra bude vezana za nediskriminatorne principe, kako za sadašnje, tako i za eventualne buduće igrače na tržištu. Neophodno je stvoriti odgovarajuće regulatorne okvire, koji će omogućiti implementaciju novih tehnologija u novim frekventnim opsezima, što je praktično glavni podstrek za razvoj 4G, odnosno LTE tehnologije. Suvišna segmentacija spektra dovodi do neefikasne upotrebe samog spektra, a trendovi su takvi da dolazi do konsolidacije samih tržišta i svođenje tržišta na tri igrača.

Dejan Kastelic, direktor u VIP mobile d.o.o., u prvom delu svog izlaganja je ukazao da 3G dominira do kraja 2015. ili 2016. godine, a da LTE tehnologija polako ulazi. S tim u vezi, postavlja se pitanje, kad je pravo vreme za ulaganje u LTE i za preraspodelu tog frekvencijskog spektra. VIP mobile je spreman i tehnološki i organizaciono, samo je pitanje vremena kad je pravo vreme da se to pusti, tj. kada će se postići pokrivenost cele zemlje. U drugom delu izlaganja posebno je ukazano na značaj raspodele spektra, tzv. refarmingu, tehnološkoj neutralnosti i raspodeli digitalne dividende. S tim u vezi, posebno je naglašena dilema VIP mobile, kada je reč o budućem investiranju, da li krenuti u investiciju koja podrazumeva modernizaciju cele mreže, u kom frekvencijskom spektru – neophodna je odluka od strane svih odgovornih u tom procesu.

Slobodan Đinović, direktor ORION Telekom, je ponovio da postoji problem sa predlogom novog zakona o planiranju i izgradnji, koji predviđa proceduru izdavanja lokacijskih, građevinskih i ostalih dozvola za izgradnju baznih stanica, a izgradnja mikrorova, odnosno mikrokabliranja, je eliminisana u potpunosti. Istovremeno je ukazao na neophodnost raščišćavanja spektra od zaostalih tehnologija.

Kada je reč o spektru, o većim protocima, o sistemima koji će podrazumevati veće brzine i omogućiti korisnicima kvalitetniji pristup, ORION Telekom je operater koji traži svoje mesto u tome kao OTT operator, koji pruža usluge OTT. Međutim, fiksna telefonija se kao usluga zanemaruje, kada je reč o prihodima, a zarada je vrlo stabilna. Tržište telekomunikacija u Srbiji, po njegovom mišljenju, postalo je tržište za velike kompanije i potrebno je izvršiti njegovu konsolidaciju, uz neophodnu striktnu zakonsku regulativu.

Dragica Pilipović, direktor SBB, je u svom izlaganju naglasila da država mora da uvede tehnološki napredak ili digitalizaciju, ali da je potrebno da se kaže šta se dešava sa krajnjim korisnikom i kako on obezbeđuje sebi digitalni prijem. Kompanija SBB zastupa mišljenje da svaki korisnik ima pravo da izabere kako će da gleda digitalnu televiziju i da u tom smislu dobija eventualnu finansijsku podršku od države, ali da on bira da li će za to pristupiti nekoj kablovskoj televiziji ili digitalnoj. Posebno je ukazano da zakon o medijima, koji će doći u Narodnu skupštinu, ima neka rešenja koja nisu za dobrobit niti krajnjih korisnika, niti učesnika na tržištu.

Kada je reč o kompaniji SBB, informisala je prisutne da je investitor, koji je kupio ovu firmu, investirao u SBB zato što mu se sviđaju izabrane tehnologije i da postoji veliki potencijal rasta, pošto je penetracija niska i pošto su prihodi po korisniku još uvek niski, i zato što se nadaju da će zemlja da napreduje. Međutim, taj isti investitor je obezbedio i dosta novca za kapitalne investicije i sada treba odlučiti šta je najbolje od svega što bi trebalo i moglo da se uradi i da se u to investira.

Prof. dr Jovan Radunović, predsednik Upravnog odbora Ratel je istakao da je državni interes razvoj tržišta telekomunikacija i razvoj telekomunikacija uopšte, tj. sektora telekomunikacija. Razvoj novih servisa i usluga, odnosno praktično zadovoljenje korisnika u smislu mogućnosti da dobije nove i kvalitetne servise da može da bira korisnika koga želi i koji njemu odgovara u smislu adekvatne cene.